《贺曹长公中丞次公大参同拜诰命》
明代·王弘诲

名家钟帝里，才子继高阳。燕翼诒谋远，蝉联奕世昌。

骅骝看独步，鸿雁喜同翔。报国心应赤，匡时鬓未苍。

风云遭盛际，雨露沐恩光。建节将尧命，分麾奠禹疆。

兄迎苍水使，弟镇黑山羌。礼乐临轩送，旌旗载道扬。

车边驯瑞雉，冠上指神羊。避路瞻骢马，仪庭睹凤凰。

家声万石侣，国论二难方。棠棣连枝茂，埙篪嗣响长。

登贤超峻秩，命德耀宸章。盛美侈三代，薰和蔼一堂。

琅函流御墨，锦轴喷天香。五色丝纶拥，千年琬琰藏。

奎文腾宇宙，风采动岩廊。锡类恩踰渥，移忠愿已偿。

鸿名方赫奕，凤藻日辉煌。富贵当如此，欢娱尚未央。

骞飞诚自许，感激总非常。天路牵骐骥，云台引栋梁。

回迁翼元圣，入拜伫惟良。

作者简介：（1542—?）明广东琼州定安人，字少传，号忠铭。嘉靖四十四年进士。选庶吉士，官至南京礼部尚书。初释褐，值海瑞廷杖下诏狱，力调护之。张居正当国，作《火树篇》、《春雪歌》以讽。有《天池草》、《尚友堂稿》。